 NA AFP KINSHASA, DRC JUMLA ya watu 15 waliuawa na wanajeshi wawili walevi mashariki mwa Jamhuri ya Kidemokrasia ya Congo (DRC). Mwanajeshi mlevi aliwaua abiria wanane na kuwajeruhi wengine saba ambao walikuwa wameabiri boti katika Ziwa Tanganyika eneo la Fizi, mkoa wa Kivu Kusini. “Wahasiriwa walikuwa wanaume, wanawake na watoto,” msimamizi wa eneo la Fizi, Aime Kawaya Mutipula aliambia AFP. Msemaji wa jeshi katika eneo hilo, Marc Elongo alisema mwanajeshi huyo, Lukusa Kabamba, alipigwa na kuuawa na wakazi wenye hasira. Awali, mshirikishi wa kundi la kutetea haki za raia katika eneo hilo Andre Byadunia alisema mwanajeshi huyo alikamatwa na kuzuiliwa korokoroni. Baadaye alitoa wito kwa watawala kumfungulia mashtaka na kisha kumpa adhabu kali mwanajeshi huyo ili iwe funzo kwa wengine. Mnamo Jumapili, mwanajeshi mwingine alipiga risasi na kumuua mlinzi wa kanali mmoja kabla ya kumuua kanali huyo na raia watano. Kulingana na maafisa wa utawala katika mkoa wa Ituri, tukio hilo lilitokea katika kijiji cha Bambu, eneo la Djugu. “Jumapili asubuhi wanakijiji walipopata habari kuhusu kisa hicho, walidhani lilikuwa shambulio la kigaidi,” akasema afisa mmoja kwa jina Claude Mateso. Alieleza kuwa mshambuliaji alikuwa mwanajeshi ambaye alikuwa amepokonywa silaha na wenzake siku iliyotangulia kwa kuwa mlevi. Muuaji huyo, ambaye alikomboa bunduki yake, hatimaye aliuawa kwa kupigwa risasi na mwanajeshi mwingine aliyemkimbiza. “Ni tukio ambalo ni nadra kutokea na tunalilaani kabisa, “ akasema Luteni Jules Ngongo, msemaji wa jeshi katika mkoa wa Ituri. “Tunasubiri kujua sababu halisi zilizochangia kitendo hiki cha uhalifu,” akaongeza. Wakati huo huo, watu sita walijeruhiwa kwa gruneti iliyorushwa katika umati na wanajeshi ambao walikuwa wakijaribu kumkamata mwanamume mmoja. Kisa hicho kilitokea katika kijiji cha Kisovu, eneo la Masisi, kulingana na msimamizi wa eneo hilo, Ngendehimana Eugene Gishoma. Mikoa yote mitatu mashariki mwa DRC imekumbwa na mashambulio ambayo husababishwa na makundi ya wapiganaji. Wiki jana, raia 35 waliuawa na makundi ya wapiganaji katika mkoa wa Ituri. Miongoni mwa waliouawa ni watu 19 waliorejesha makwao baada ya kutoroka mapigano katika mkoa huo, kulingana na Ofisi ya Shirika la Umoja wa Mataifa ya Kushirikisha Shughuli ya Utoaji Misaada (OCHA). Tangu mwezi Mei mwaka 2021, serikali imeendesha operesheni za kiusalama katika mikoa ya Ituri na Kivu Kaskazini. Hata hivyo, maafisa wa usalama wameshindwa kurejesha amani. You can share this post!  Be our fan Follow us Join us Subscribe our newsletter to stay updated © Copryright 2023 Taifa Leo. All Rights Reserved  